El regidor de la CUP a Torredembarra, Toni Sacristán, i el seu company han denunciat haver patit agressions quan tornaven de la manifestació  convocada a València per partits, entitats i sindicats d’esquerres i nacionalistes amb motiu de la diada valenciana del 9 d’octubre.  Segons que ha explicat Sacristán en declaracions a Catalunya Ràdio els fets es varen produir en tornar cap al cotxe, quan un grup d’uns deu persones, que els denunciants defineixen com d’estètica neonazi, els hi estaven esperant i els varen assaltar, llençant el regidor al terra amb puntades de peu i cops de puny i empentant el seu company amb amenaces, llençant-lo també al terra. Després d’anar a l’hospital a causa de les diverses contusions causades els dos joves han procedit a presentar una denúncia per les agressions.  Sacristán ha lamentat que aquest tipus d’agressions no siguin aïllades ni puntuals sinó “la tònica que es viu al País Valencià, on l’extrema dreta va en retrocés i l’única via que li queda és la violència”. En la seva opinió, el poder de convocatòria de l’extrema dreta al territori valencià s’ha reduït molt en els darrers anys però mantenen les tècniques violentes “contra qualsevol expressió democràtica contrària al seus interessos”. A través de les xarxes socials, el seu company, Fran Pardo, ha relatat l’agressió a través d’un comunicat, assenyalant que es va produir en creuar el Pont del Reial, quan el grup els va assaltar al crit de “catalufo de merda” i “brut”.   Pardo assenyala que en un primer moment es varen adreçar a alguns testimonis de l’agressió, que no els varen voler ajudar. El denunciant afegeix que la policia va arribar mitja hora més tard d’haver estat avisada i que tan sols varen anotar les seves dades, tractant-los amb prepotència.  En el seu cas, indica que no va rebre tantes agressions físiques com el seu company però que moralment ha estat un cop molt dur i demanen a les forces de seguretat que actuïn contra les agressions feixistes. "Aquesta vegada no portaven cap arma blanca, altres com Guillem Agulló no van tenir tanta sort", finalitza el comunicat.

Summary: Un regidor de la CUP a Torredembarra denuncia agressions neonazis després del 9 d’octubre a València


La Policia Municipal de Girona ha detingut un jove de 25 anys, amb domicili a Bèlgica, per un delicte contra la salut pública per tràfic de drogues. La unitat canina del cos va localitzar la droga dins la seva maleta que es trobava a la bodega d'equipatge d’un autobús que anava cap a Amsterdam i Brussel·les. Els fets van succeir el passat 25 de febrer quan la unitat canina estava fent un servei de seguretat ciutadana per l’estació d’autobusos i trens de Girona. El vehicle tenia les portes obertes del portamaletes perquè estaven reparant una avaria elèctrica i la gossa va detectar la olor de la droga. El detingut portava dues bosses de grans dimensions de plàstic negre amb la marihuana envasada al buit. En total, van comissar 3,140 quilos de marihuana.  Els fets van succeir el passat 25 de febrer cap a tres quarts de set de la tarda a l’estació d’autobusos de Girona. Els agents van detenir un jove de 25 anys amb domicili conegut a Bèlgica per un delicte contra la salut pública per tràfic de drogues.  La unitat canina feia un servei de seguretat ciutadana per l’estació d’autobusos i trens de Girona i mentre estaven a l’andana del número 1 la gossa va mostrar interès per una maleta que es trobava enmig d’altres bosses i motxilles dins del portamaletes de l’autobús amb destinació a Amsterdam-Brussel·les. El vehicle tenia les portes de la bodega obertes perquè estaven acabant de reparar una avaria elèctrica. Va ser llavors quan la gossa va indicar que dins de la motxilla hi havia substàncies estupefaents. Va ser per això que el policia va demanar al conductor de l’autocar que identifiqués el propietari de la maleta.  El jove va baixar de l’autobús i va obrir la motxilla, va ser llavors quan van comprovar que portava dues bosses grans de plàstic negre envasades al buit i que contenien una dotzena de paquets embolcallats en plàstic transparent plenes de marihuana. En total, el detingut portava 3,140 quilos de marihuana. El jove, sense antecedents policials coneguts, va quedar detingut.

Summary: Detenen un jove que portava més de 3 quilos de marihuana a l’estació d’autobusos de Girona


El fort temporal marítim ha causat desperfectes al pont del Petroli de Badalona (Barcelonès). Segons ha confirmat el consistori, les onades –que en les darreres hores han superat els 6 metres d’alçada- han fet saltar el voladís de fusta i també han arrossegat la barana de protecció a l’extrem final de la plataforma. Paral·lelament, l’onatge ha esquerdat el col·lector interceptor de llevant de la platja de la Móra. Aquest col·lector és el que porta les aigües residuals de Badalona i Montgat cap a la depuradora de Sant Adrià de Besòs. De moment encara no s’ha detectat cap fuita d’aigua però els serveis tècnics desplaçats a la zona informen que el col·lector està molt malmès. D’altra banda, i també per efecte del temporal, els sobreeixidors de les avingudes de Sant Ignasi de Loiola i de Martí Pujol han quedat completament obstruïts per la sorra. Segons l’Ajuntament de Badalona, ambdós sobreeixidors van ser netejats fa pocs dies però la força de les onades ha fet que entrés sorra fins a dins. En cas de pluja intensa, hi podria haver problemes de clavegueram i inundacions d’algun pas subterrani, així com afectacions en alguns habitatges. Els serveis tècnics i diversos regidors del consistori s’han desplaçat aquest diumenge tant a la zona de la Móra com al pont del Petroli i a la zona dels sobreeixidors per tal d’avaluar els desperfectes. Però a causa de la situació del temporal, encara no s’hi ha pogut actuar per raons de seguretat. Segons l’ajuntament, de seguida que el temporal amaini, es procedirà a acabar d’avaluar els danys i començar les reparacions. El temporal marítim també ha provocat altres afectacions, però de menor importància: les passeres de la platja han estat arrossegades; la instal·lació d’aigua de les dutxes a la platja dels pescadors ha quedat malmesa; i també ha entrat sorra a la zona del passeig Marítim, que els serveis de neteja ja estan retirant. Des de Protecció Civil es recorda a la ciutadania que no s’apropi a la platja perquè és molt perillós. Els accessos al passeig Marítim per Martí Pujol i Canyadó han estat tallats.

Summary: El temporal marítim causa desperfectes al pont del Petroli de Badalona


La presidenta de l'Assemblea Nacional de Catalunya (ANC), Elisenda Paluzie, ha destacat aquest dijous des de la porta del Tribunal Suprem, on ha assistit a la declaració del seu predecessor en el càrrec, Jordi Sànchez, al judici de l'1-O, la importància que la societat catalana “reprengui el tren mobilitzador” després de la vaga general d'aquest 21 de febrer. Paluzie ha celebrat que la vaga ha tingut “molt d'èxit” i ha considerat que ha estat la segona amb més seguiment després de la del 3 d'octubre del 2017, dos dies després del referèndum d'autodeterminació i de les imatges de les càrregues policials contra els votants. La presidenta de l'ANC també s'ha mostrat satisfeta pel fet que les mobilitzacions arreu de Catalunya “han estat enormes”.

Summary: Paluzie destaca la importància que la societat catalana “reprengui el tren mobilitzador”


Tres persones han mort, una altra ha resultat ferida greu i dues més han sofert lesions de gravetat menor en un accident de trànsit entre dos turismes i un camió que ha tingut lloc aquest dimecres al quilòmetre 24 de la carretera C-12, en terme municipal d'Aldover (Baix Ebre). Segons indica el Servei Català de Trànsit (SCT), els Mossos d'Esquadra han rebut l'avís del sinistre quan faltaven dos minuts per a dos quarts de set de la tarda. Arran de la incidència ha calgut activar cinc patrulles dels Mossos d'Esquadra, cinc dotacions del Bombers de la Generalitat i cinc ambulàncies del Sistema d'Emergències Mèdiques (SEM). Pel que fa a l'afectació viària, la carretera s'ha tallat en els dos sentits de la marxa. Amb aquestes víctimes, són 139 les persones que han mort en accident de trànsit aquest any a la xarxa viària interurbana de Catalunya.

Summary: Tres morts i un ferit greu en un xoc entre dos turismes i un camió a la C-12, a Aldover


Els Mossos d'Esquadra han desarticulat un grup criminal dedicat a robatoris violents i amb força, amb menors tutelats implicats. Un dispositiu el passat dilluns va cloure amb 14 detinguts, 10 dels quals integrants del grup i quatre que donaven sortida als objectes. Entre els detinguts hi ha quatre menors. El setembre del 2019 es va detectar un grup de nois joves amb antecedents policials i procediments en comú relacionats amb delictes contra el patrimoni, especialment dedicats als robatoris amb violència a la via pública i que residien en cases ocupades de la zona de Trinitat Vella. Es van constatar també vinculacions delictives amb menors d'edat tutelats per la DGAIA. De fet, els centres de menors servien per guardar els objectes sostrets. Davant dels indicis que aquestes persones podien constituir un grup criminal estable, la Unitat Central de Bandes Criminals va iniciar una investigació centrada en acreditar les seves vinculacions, així com l'activitat criminal. Com a resultat d'aquesta, es va relacionar el grup amb 61 fets delictius comesos des del 2018, la major part dels quals robatoris amb violència en zones turístiques de Barcelona.  Els investigats es dividien en grups de tres o quatre persones que es coordinaven i recorrien els carrers a la recerca de víctimes, especialment de turistes. Els agents van constatar que els lladres acostumaven a fer estrebades de cadenes o telèfon mòbils amb la cobertura del grup. En ocasions però utilitzaven tècniques més agressives com l'escanyament o l'agressió física per apropiar-se de les pertinences de la víctima. Un cop havien consumat el robatori fugien i amagaven els objectes a cases ocupades o en centres de menors on aquests els custodiaven fins que els donaven sortida a través d'una xarxa de receptadors de la zona del Raval. Els beneficis que obtenien els repartien entre els diversos membres del grup, també entre aquells que no havien participat directament en els fets.  Darrerament s'havia detectat que s'havien començat a especialitzar en els robatoris de rellotges de luxe, ja que amb aquesta activitat obtenien beneficis molt superiors. Entre els fets investigats hi ha el d'un robatori violent d'un rellotge d'alta gamma a un turista que van vendre posteriorment per valor d'11.000 euros, diners que els investigadors van poder recuperar.  Els Mossos han apuntat que s'ha evidenciat una elevada activitat delictiva per part dels investigats més enllà dels fets denunciats i coneguts, ja que la major part de les víctimes eren turistes i això propiciava que no denunciessin, cosa que dificultava l'acció policial.  Dispositiu policial i detencions Finalment, el passat dilluns es va portar a terme el dispositiu policial amb set entrades i perquisicions, dues de les quals en cases ocupades als districtes de Sant Andreu i Nous Barris que servien com a punt de reunió i pernoctació als membres del grup investigat. També es van escorcollar les dependències de dos centres de menors ocupades per menors d'edat i els domicilis de tres receptadors que adquirien habitualment els objectes sostrets pel grup, especialment joies i telèfons mòbils. Pel que fa als mòbils d'alta gamma, es van constatar que els receptadors els enviaven al Marroc per diverses vies i obtenien fins a 13.000 euros pels elements robats.   Com a resultat del dispositiu es van recuperar 66 telèfons d'alta gamma amb un valor aproximat d'uns 40.000 euros, diversos rellotges de luxe, diners en efectiu, cadenes d'or i dispositius electrònics, així com patinets elèctrics i bicicletes possiblement sostretes, entre d'altres.  La investigació continua oberta perquè dels objectes intervinguts durant el dispositiu policial se'n podrien desprendre altres fets delictius o persones que poguessin estar involucrades.  Durant la investigació, quatre dels menors d'edat més actius a nivell delinqüencial van ingressar en centres tancats tot i que s'ha pogut acreditar la seva pertinença al grup com la seva participació en diversos delictes contra el patrimoni. A més, tres persones han estat anunciades per la seva implicació en activitats de receptació.  Els integrants del grup estan acusats de delictes de pertinença al grup criminal, robatoris amb violència, robatoris amb força, lesions i receptació, entre d'altes. La resta de detinguts passaran a disposició judicial en les properes hores.

Summary: Desarticulat un grup especialitzat en robatoris violents en zones turístiques de Barcelona amb menors tutelats implicats


Carmena considera que la decisió de la Delegació del govern espanyol a Madrid és "un error immens" ACN Madrid.-L'alcaldessa de Madrid, Manuela Carmena, tampoc té previst assistir a la final de la Copa del Rei entre el Barça i el Sevilla en resposta a la prohibició de l'entrada d'estelades per part de la delegació del govern espanyol a Madrid. En declaracions a La Sexta, Carmena va apuntar aquest dijous que considera un "error immens" la decisió. "Em fa molta pena que, per un episodi que jo crec que és un error immens i que a més legalment no és correcte, es formi una imatge de Madrid que no és la seva, perquè Madrid és oberta per a tots". L'alcaldessa de Madrid se suma així al llistat de representants que han anunciat que no assistiran al partit, com el president de la Generalitat, Carles Puigdemont, o l'alcaldessa de Barcelona, Ada Colau, en resposta a la prohibició.

Summary: L'alcaldessa de Madrid tampoc serà a la final de la Copa del Rei en resposta a la prohibició de l'estelada


L'Ajuntament de Lleida ha rebut aquest dimarts la notificació de l'aprovació de l'inici de la redacció del Pla director urbanístic de les activitats de càmping, per part del conseller de Territori i Sostenibilitat, Damià Calvet. L'acord incorpora la suspensió de la tramitació de plans especials per instal·lar o ampliar càmpings, inclosos els que estan en tramitació, com és el cas del projecte previst al Parc de les Basses de la capital del Segrià. Per tant, la Paeria a no podrà tramitar l'aprovació definitiva del Pla especial de les Basses fins que la Generalitat no enllesteixi el nou Pla director, malgrat que el document ja es trobava en una fase avançada amb la tramitació ambiental ja enllestida. Tot i això, la Paeria es compromet a seguir avançant en la recuperació d'aquest espai com a parc urbà familiar. El tinent d'alcalde i regidor de Promoció de la Ciutat, del Comerç, del Turisme i de l'Ocupació i l'Emprenedoria de la Paeria, Rafael Peris, ha expressat que no comparteix la decisió del Govern i ha lamentat que es posin "traves" a projectes "clau" per la ciutat de Lleida. "No és el primer cop que decisions de la Generalitat aturen inversions importants a la capital del Segrià, que han de generar una major atractivitat turística i un desenvolupament econòmic i social a la ciutat", ha manifestat.  Després de conèixer la notificació de Territori i Sostenibilitat, Peris ha assenyalat que l'equip de govern de la Paeria es compromet a seguir treballant "per fer un replantejament del parc de les Basses per guanyar aquest espai com a zona de gaudi i per activitats socials de la ciutadania".

Summary: Territori i Sostenibilitat atura el projecte del càmping al parc de les Basses de Lleida


La Guàrdia Civil de la Patrulla Fiscal Territorial (PAFITE) d’El Vendrell (Baix Penedès), en col·laboració amb la policia espanyola i la Guàrdia Urbana de Tarragona, han intervingut 13.100 joguines que podrien resultar un risc per als nens. En concret, es tracta d’articles falsificats i sense etiquetar i que no complien amb els mínims controls de qualitat i seguretat. La majoria de joguines portaven un sistema d’ancoratge de la bateria poc segur, igual que les llums, molt cridaneres per atreure l’atenció de la canalla. Amb la intervenció, la Guàrdia Civil va aixecar set actes per infracció de contraban, mentre que la Guàrdia Urbana de Tarragona va fer nou denúncies per infraccions relacionades amb la seguretat dels establiments, deficiències als sistemes contra incendis i insalubritat als llocs de treball del personal. Les actuacions, emmarcades dins d’una campanya de seguretat de joguines i articles quotidians, van començar a finals d’abril. Els agents van constatar que en diversos comerços de la demarcació es venien articles que no complien la normativa de seguretat europea. Després de diverses investigacions, es va poder esbrinar que els productes exposats s’havien adquirit en diferents centres majoristes. En un operatiu per inspeccionar els locals investigats, es van detectar diverses partides de joguines que no havien estat declarades amb el document duaner. En un dels comerços es va localitzar pel·lícules de DVD amb contingut pornogràfic visible just al costat de les joguines. En un altre dels magatzems, es va detectar una partida de més de 5.000 bengales, que van ser retirades i dipositaves en un magatzem autoritzat.

Summary: Intervenen a Tarragona 13.100 joguines que podrien ser un risc per als nens


Efectius de la Unitat Militar d'Emergències (UME) de l'Exèrcit han dut a terme aquest dilluns treballs de desinfecció a la residencia de gent gran d'Àger (Noguera) on es va detectar un brot de coronavirus, després de la petició que va fer l'Ajuntament. A l'equipament, una vintena d'avis han donat positiu per la covid-19, els quals es troben aïllats en una part del centre, mentre un dels residents va morir fa uns dies a l'Hospital del Pallars de Tremp per coronavirus. Paral·lelament, membres del Grup Sanitari de l'Exèrcit de Terra s'han desplaçat a l'Aran a petició del Conselh Generau on també duran a terme tasques de desinfecció a la residència i a l'Espitau Val d'Aran, entre aquest dilluns i dimarts. Més d'una vintena d'efectius de la Unitat Militar d'Emergències s'ha desplaçat aquest matí per desinfectar la residència d'Àger. Els treballs s'han centrat a l'interior de l'equipament on quatre membres de l'UME ha aplicat lleixiu i altres productes desinfectants amb motxilles i també han dut a terme altres tasques de neteja de les instal·lacions. L'actuació s'ha fet arran de la petició que va fer l'Ajuntament d'Àger, segons ha indicat l'alcaldessa Mireia Burgués. Es tracta de la primera actuació de l'UME a les comarques de Lleida durant la crisi del coronavirus. Actualment, a la residència d'Àger hi ha vint avis amb coronavirus, que es troben aïllats en una part del centre que es va habilitar especialment. Uns altres cinc, que no presenten símptomes, es troben a les zones comunes per tal d'evitar el contacte amb els usuaris que han donat positiu. Així mateix, quatre residents han mort en les darreres setmanes a l'Hospital del Pallars, tot i que només una de ves víctimes va donar positiu per la covid-19, segons ha explicat l'alcaldessa.  D'altra banda, al menys, quatre treballadors del centre han donat positiu per coronavirus, tot i que altres es va agafar la baixa per haver estat en contacte amb els residents afectats. Alguns d'aquests ja s'han reincorporat de nou al lloc de treball després que es descartés que patissin la malaltia. Aquest fet i les contractacions d'urgència de professionals que va haver de fer l'Ajuntament han permès al centre poder comptar amb els efectius necessaris per al dia a dia, segons Burgés. A la vegada, aquest cap de setmana la residència ha rebut diferent material de protecció per als treballadors i residents com ara mascaretes, guants i bates.  Desinfecció de la residència i de l'hospital de Vielha Al marge de l'actuació de l'UME a Àger, membres del Grup Sanitari de l'Exèrcit de Terra estan duent a terme aquest dilluns i dimarts tasques de desinfecció a l'Aran, en concret a la residència de gent gran de Vielha, a l'Espital Val d'Aran i a consultoris locals, tal com havia sol·licitat el Conselh Generau d'Aran al Ministeri de Defensa. Aquesta agrupació militar ja va desinfectar dissabte la residència de gent gran de Sort, de la mateixa manera que uns dies abans ho havia fet a la de la Pobla de Segur, en la qual també es va detectar un brot de coronavirus. Cal recordar que Salut té confirmats, com a mínim, casos de coronavirus en onze residències de gent gran de la demarcació de Lleida.

Summary: L'UME desinfecta la residència de gent gran d'Àger on es va detectar un brot de coronavirus


El Ministeri de Sanitat ha advertit a través de les xarxes socials que no hi ha evidències que la llum ultraviolada o l'ozó siguin eficaços per desinfectar de la covid-19. De fet, adjunta un estudi realitzat per l'Agència d'Avaluació de Tecnologies Sanitàries que conclou que tot i que els dos dispositius poden reduir la població de virus a les superfícies no s'ha trobat evidències de l'eficàcia i la seguretat a l'hora de lluitar contra el coronavirus. A més alerta que aquests dos sistemes impliquen riscos per la salut, ja que poden provocar danys oculars, de la pell o irritació de les vies respiratòries. El ministeri de Sanitat recorda que tant la llum ultraviolada com l'ozó s'han de fer servir de "forma controlada" i que el personal que els faci servir ha de tenir una "formació professional" i que ha d'anar "equipat adequadament per minimitzar el risc d'exposició".

Summary: Sanitat adverteix que no hi ha evidències que la llum ultraviolada o l'ozó desinfectin de la covid-19


Montblanc acollirà la fira del llibre independent més gran de Catalunya, fora de Barcelona. Un total de 45 editorials independents han confirmat la seva assistència al certamen, que tindrà lloc el cap de setmana de l'1 i 2 d'abril. Es tracta del festival literari 'Vila del Llibre', un esdeveniment literari rotatiu, impulsat per una entitat amb el mateix nom, que ja ha passat per les poblacions de Bellprat (Anoia) i Cervera (La Segarra). Èxit d'assistència d'editorials petites i d'autors convidats, prop d'una setantena, amb escriptors de renom com Matthew Tree, Màrius Serra, Víctor Amela, Martí Gironell o Roser Capdevila. Places, comerços i baixos de cases de l'interior del recinte emmurallat es convertiran en biblioteques de llibres vells i nous. A vint dies de Sant Jordi, el certamen servirà de preestrena de les novetats editorials. S'han programat fins a 80 activitats literàries per a tots públics, des d'un taller de jeroglífics sobre els monuments de Montblanc a una exposició d'una antiga màquina d'impremta del 1914, encara en funcionament. Una antiga entitat bancària, en desús des de fa anys, reconvertirà per a l'ocasió en una llibreria de vell  ha estat escenari de la presentació de la primera edició del festival literari 'Montblanc, Vila del Llibre 2017', amb la presència de l'alcalde del municipi, Josep Andreu, el regidor de Cultura, Jordi Albalat, i Enric Bono, responsable de VilaDelLlibre.CAT, l'entitat privada que impulsa aquesta iniciativa, duta a terme a Bellprat i Cervera.  El mercat del llibre independent més gran de Catalunya, fora de Barcelona Bono ha destacat especialment el gran volum d'editorials independents presents al certamen fins al punt de situar la vila com la fira del llibre independent més gran de Catalunya -fora de la ciutat de Barcelona. "Montblanc serà una gran biblioteca", ha afegit l'alcalde. Amb un mercat de 45 editors independents, 3 llibreters locals i la presència de més d'una setantena d'autors durant el cap de setmana, l'esdeveniment serà la trobada editorial més important del país just abans de Sant Jordi i es preestrenaran molts títols.  A més de la presentació de nous títols, el programa oferirà un cicle de dotze taules rodones centrades en descobrir 'Els invisibles de la literatura' -en relació a tots aquells agents que queden en un segon pla, com traductors, il·lustradors o documentalistes. Hi haurà tallers, espectacles poètics, musicals i teatrals, així com xerrades amb autors. Ja està confirmada la presència de Carme Martí, que inaugurarà el festival, així com també de Màrius Serra, Martí Gironell, Matthew Tree, Víctor Alexandre, Maria Carme Roca, Roser Capdevila, Carles Duarte, Xulio Ricardo Trigo, Lluís Foix, Víctor Amela, Josep Puigbó, Germà Bel, Lis Castro, Toni Albà i Coia Valls, que s'encarregarà de la cloenda. Amb la muralla d'escenari de fons, el visitant podrà fer un recorregut, entrant pel portal de Sant Jordi, des d'on s'iniciarà el recorregut literari. Entre activitats curioses, destaquen des de la proposta de desxifrar jeroglífics pels 12 monuments més emblemàtics de Montblanc a tallers centrar en els oficis del llibre, com ara de cal·ligrafia o enquadernació.

Summary: Més de 40 editorials independents i 70 autors en el festival literari 'Vila del Llibre' de Montblanc


L'oficina del SOC de Lleida comptarà en un mes amb 9 nous orientadors –de les 110 places que s'han convocat al conjunt de Catalunya-, que a més d'orientar les persones aturades també els oferiran acompanyament amb itineraris personalitzats. L'objectiu és diversificar les feines i que la orientació vagi cap a nous nínxols de treball que permetin desenvolupar una ocupació especialment a joves i aturats de més de 45 anys, col·lectius que presenten majors dificultats d'inserció laboral, segons ha explicat aquest divendres a Lleida la consellera de Treball, Afers Socials i Famílies. Altrament, Dolors Bassa també ha exposat la voluntat del departament de treballar amb patronals i sindicats per anar cap a un salari mínim de 1.000 euros mensuals en els convenis d'àmbit de Catalunya, tot i deixar clar que la competència en aquest àmbit és de l'administració de l'Estat.   Bassa ha defensat des de Lleida que "el treball és la millor política social" i ha anunciat que l'oficina del Servei d'Ocupació de Catalunya (SOC) de la capital del Segrià comptarà amb 9 dels 110 nous orientadors, que a més d'orientar les persones aturades també els oferiran acompanyament amb itineraris personalitzats en el marc del projecte endegat pel Departament de Treball, Afers Socials i Famílies. En el cas de les comarques lleidatanes, Bassa ha dit que es pot oferir orientació en molts àmbits però sobretot en els principals sectors econòmics com són el sector agroalimentari, el carni o turístic.  La consellera ha refermat l'aposta del Govern perquè el SOC sigui "l'eina per inserir persones i que a la gent que té problemes, sigui el SOC qui els els solucioni". La convocatòria per contractar aquestes orientadors s'ha publicat recentment i la voluntat és que en un mes ja puguin desenvolupar la seva nova tasca a les respectives oficines del SOC. Bassa ha recordat que l'oficina de Lleida és de les que té més usuaris ja que dóna servei a tota la demarcació. Aposta per anar cap a un salari mínim de 1.000 euros  mensuals   Dolors Bassa també ha exposat la voluntat de departament d'anar cap a un salari mínim interprofessional de 1.000 euros mensuals, com es dóna a la majoria de països europeus, tot i deixar clar que aquesta qüestió és una competència estatal. Tot i això, ha explicat que des de Treball es treballarà perquè la concertació entre patronals i sindicats "sigui la màxima possible" perquè en els convenis d'àmbit de Catalunya hi pugui figurar aquest salari mínim de 1.000 euros. Així mateix, ha recordat l'estudi elaborat per la UB i l'Àrea Metropolitana de Barcelona presentat fa un parell de mesos que conclou que amb un salari més alt hi ha més estabilitat dels treballadors en les empreses, menys problemes de salut laboral i un major consum, cosa que es tradueix en un increment del PIB de país.   Aposta per concerts d'un mínim de dos anys amb les entitats socials Després d'un dinar de treball amb representants de diferents entitats socials de la demarcació de Lleida, la consellera de Treball, Afers Socials i Famílies ha explicat que des del departament s'està treballant per canviar l'actual model de subvencions per anar cap a concerts de dos anys com a mínim amb aquestes entitats, amb l'objectiu de "donar-los una major estabilitat per tal que no hagin d'estar pendents de justificar una o altra subvenció en un moment determinat". Bassa ha reiterat el suport de la conselleria cap a les entitats socials.

Summary: L'oficina del SOC de Lleida comptarà amb 9 nous orientadors que també oferiran itineraris personalitzats als aturats


Els eurodiputats d'Esquerra Republicana Josep-Maria Terricabras i Jordi Solé han enviat aquest divendres una pregunta parlamentària a la Comissió Europea demanant-li que vetlli perquè l'Estat espanyol utilitzi els fons destinats als refugiats a una “política d’asil d’alta qualitat” i no a Centres d’Internament d’Estrangers (CIE) “on no es respecta la dignitat humana”. Els republicans expliquen que el govern espanyol disposa d’una partida per a acollir refugiats en el marc del Fons d’Asil, Migració i Integració (FAMI). Es tracta d’un fons que té com a objectiu finançar el pla d’acolliment a refugiats. També preveu, però, que un dels àmbits d’actuació sigui el retorn dels refugiats al seu país d’origen, ja sigui pagant vols de retorn forçós com invertint en infraestructures com els CIE. A parer de l’eurodiputat Solé, els fons europeus d’asil han d’anar destinats “a la integració i a l’acollida” de persones refugiades als estats membres “i no a finançar infraestructures com els CIE, on ha quedat acreditat que s’hi produeixen tractes denigrants”. També critica que aquests diners es facin servir per “finançar el retorn” d’aquestes persones. “Creiem que és un autèntic contrasentit i per tant ho denunciem a la Comissió Europea”, ha afirmat.   Al text, els eurodiputats republicans recorden que el FAMI estableix que els estats membre han de garantir que les accions amb suport d’aquest fons es duguin a terme “en ple compliment dels drets fonamentals i el respecte de la dignitat humana”. També assenyala la “necessitat” de garantir una política d'asil “d'alta qualitat” amb els estàndards “més alts” de protecció internacional.   Per contra, se subratlla des d’Esquerra Republicana, l'Estat espanyol ha gastat més de 4,5 milions d'euros del FAMI a CIEs “on no es respecta la dignitat humana”. El partit subratlla que diverses organitzacions com Amnistia Internacional o SOS Racisme han demostrat que el tractament de les persones recloses en aquests centres “va directament en contra dels objectius de la regulació”.   Terricabras ha assenyalat que, al seu parer, el que hauria de fer l'Estat espanyol és “ajudar les persones que fugen de casa seva” i ha considerat “decebedor que no sigui així”. De la seva banda, Solé ha admès que la pràctica de l’estat espanyol no és il·legal, però ha considerat que “sí que és moralment qüestionable”. I ha afegit: “A Catalunya volem formar part de l’Europa solidària i volem acollir els refugiats, no retornar-los als països d’on van fugir”.

Summary: Esquerra Republicana demana a la CE que vetlli perquè Espanya no es gasti els fons pels refugiats en CIEs


El bloqueig generat pel coronavirus als ports xinesos els darrers mesos ha provocat la paràlisi de milers de quilos de carn d'empreses catalanes que havien d'anar a parar a grans superfícies del país asiàtic. El problema és que els contenidors frigorífics que es fan servir per transportar el producte han quedat aturats a la Xina i no es descarreguen ni es distribueix la carn. Això provoca un problema de finançament, ja que el comprador només paga una part – aproximadament un 30% del total - a l'hora de fer la comanda, i la resta a l'entrega. Alhora, però, també és un problema logístic, perquè les navilieres tenen escassetat de contenidors, i han incrementat el lloguer entre 1.000 i 2.000 dòlars.

Summary: El bloqueig dels ports xinesos per la covid-19 provoca la paràlisi de milers de quilos de carn d'empreses catalanes


El president del govern espanyol, Mariano Rajoy, ha assegurat aquest divendres mitjançant una declaració institucional que ETA “no aconseguirà res” amb la seva dissolució, perquè “no hi ha hagut ni hi haurà impunitat” pels seus crims. "Desapareix ETA, però els seus crims se seguiran investigant, els delictes se seguiran jutjant i les condemnes se seguiran complint", ha assegurat des de La Moncloa coincidint amb l’acte a Iparralde d’escenificació de la desaparició de l’organització. El president espanyol que el d’avui no és un dia de celebració i sí de reconeixement i suport a les 853 víctimes d’ETA, els centenars de ferits i els seus familiars. En tot cas ha apuntat que sí que cal veure amb “satisfacció” com la “fe democràtica” ha permès vèncer el terror, i els ciutadans es poden sentir membres “d’una societat que sap plantar cara als qui d’una o altra manera pretenen trencar la nostra convivència en pau”.  En una compareixença sense preguntes de poc més de cinc minuts, Rajoy ha volgut dedicar les seves primeres paraules a les 853 persones assassinades per ETA en 50 anys, i ha convidat la societat espanyola “a recordar-les una a una”, en un homenatge “que es mereixen”.  “Tenien com tots una vida davant seu”, ha dit, “però no la van poder gaudir” perquè “van ser assassinades injustament” i els devem “un record”, igual que als “centenars d’espanyols que van poder sobreviure a la violència terrorista però pateixen per sempre la seva crueltat”.  Ha assegurat que no es poden fer distincions ni categories de víctimes, i “no hi ha lloc per a les justificacions ni les excuses”, i ha apuntat que en una jornada com la d’avui “els protagonistes no poden ser el assassins, sinó les víctimes”.  En aquest marc, ha fet un repàs de la lluita contra ETA i les claus de la victòria de l’Estat, començant –ha dit- pel moment en què es “va assumir que l’únic relat de la lluita contra ETA és el de les víctimes”. Segons Rajoy, el relat que quedarà d’ETA és “el fracàs inapel·lable d’un projecte corromput per la violència”  que pretenia instaurar “un règim de terror”.  “Avui ETA ha reconegut per fi que tota la seva història ha estat un fracàs”, ha dit, perquè “no ha aconseguit cap dels seus objectius”, no ha obtingut “cap rèdit per matar”, i no obtindrà tampoc “res per anunciar la seva dissolució”.  “Els crims d’ETA se seguiran investigant, els seus delictes jutjant i condemnant i les condemnes se seguiran complint, no hi ha hagut ni hi haurà impunitat”, ha sentenciat, perquè “no els hem d’agrair res per abandonar la violència” i “han trigat massa temps en reconèixer la seva derrota”. En aquest marc, Rajoy ha destacat la “tasca infatigable” dels Cossos i Forces de Seguretat i dels jutges i fiscals que han estat “a l’avantguarda” de la lluita antiterrorista, com també “els mitjans de comunicació” i moltes “associacions cíviques”, que han estat “determinants en la derrota d’ETA”.  També ha fet una menció a la Corona, “sempre compromesa a la democràcia i pròxima a les víctimes” i als presidents que l’han precedit, que “tots es van desviure en la lluita contra el terrorisme”. “Els vull dir públicament a ells i als seus ministres de l’Interior que aquesta jornada també és d’ells, i que la seva taca rendeix avui els seus fruits”. Ha destacat a més “la unitat dels demòcrates”, perquè “avui podem dir que la democràcia espanyola ha vençut a ETA” amb  un “patrimoni de tots”, també dels “nostres veïns francesos”. Convocatòria del pacte antiterrorista Per últim, Rajoy ha anunciat que ens les pròxims dies el Ministeri de l’Interior convocarà una reunió extraordinària del pacte antiterrorista per analitzar la fi d’ETA. “Avui no és un dia de celebració, sinó de record i homenatge”, perquè “desapareix ETA, però no desapareix el mal que ha causat ni el dolor irreparable que ha sembrat, ni ho farà el deute de gratitud ambles víctimes”.

Summary: Rajoy: "Desapareix ETA, però els seus crims se seguiran investigant i les condemnes se seguiran complint"


La presidenta de Cs, Inés Arrimadas, ha afirmat que el partit aprendrà dels seus "encerts i errors", i ha reivindicat l'esperit "de centre, reformista, modern, moderat i de progrés" de la formació taronja. Durant la cloenda de la V Assemblea telemàtica, Arrimadas s'ha mostrat convençuda que la "nova etapa" de Cs demostrarà que és un partit "de govern i consolidat". Ha agraït la tasca feta per l'exlíder, Albert Rivera, de qui també ha dit que "amb els seus encerts i errors" ha demostrat ser "un home valent i un home d'estat". Per altra banda, Arrimadas ha avisat el president espanyol, Pedro Sánchez, que se li acaben les oportunitats de demostrar que busca consens amb l'oposició, en referència amb la gestió de la crisi sanitària. Arrimadas ha reiterat que "ningú" no ha pagat tant els errors comesos com ho ha fet Cs, ja sigui a les urnes o amb les dimissions de la direcció anterior. La líder del partit ha constatat així que el camí "no és fàcil", però que la nova etapa també oferirà oportunitats a la formació taronja.

Summary: Arrimadas afirma que Cs aprendrà dels "encerts i errors" i reivindica l'esperit "de centre" del partit


Els jugadors cauen en caselles que els permeten avançar o retrocedir en el camí cap a una vida saludable ACN Manresa.-El grup de recerca en epidemiologia i salut pública del campus Manresa de la UVic-UCC ha creat un joc de taula per a joves que busca fer-los reflexionar sobre com les desigualtats socials incideixen en la salut de les persones. Sota el nom de 'Inequity', el joc fa que els jugadors caiguin en caselles que els donen accés a unes cartes que els permeten avançar o retrocedir en el camí cap a la salut. A  banda de plantejar una reflexió, els hi dona pistes sobre com lluitar contra les desigualtats socials. Abans de fer-ne l'edició definitiva, l' 'Inequity' s'ha posat a prova durant un any amb 241 joves. Segons expliquen des de la UManresa, l'objectiu del joc és que identifiquin quins són els factors i condicionants individuals i contextuals de la salut (educació, habitatge, lleure, treball) i que siguin conscients que tot i sortir del mateix punt, les possibilitats d'arribar a la màxima salut no són les mateixes per a tothom.  A la UManresa el joc s'utilitza amb les persones que estudien Cicles Formatius de Grau Superior que imparteix el Campus Professional o també en el grau d'Infermeria. I és que tot i haver estat concebut per a persones joves, també hi poden jugar adults i ser una eina per al debat o la reflexió al voltant de la salut pública.

Summary: La UManresa crea un joc de taula perquè els joves aprenguin com les desigualtats socials incideixen en la salut


L'Autoritat Independent de Responsabilitat Fiscal (Airef) ha considerat que les previsions de creixement que fa el govern espanyol per al 2018 són "prudents" i que la composició que elabora l'executiu de Mariano Rajoy són "versemblants". L'entitat destaca l'evolució continguda tant del consum públic com del privat i que la demanda interna es manté com a motor principal de l'economia. A banda, les hipòtesis bàsiques sobre l'entorn exterior que sustenten l'escenari macroeconòmic del projecte de pressupostos generals de l'Estat es consideren "factibles" i reflecteixen un balanç de riscos "equilibrat". En l'àmbit domèstic, l'Airef indica que els "pitjors escenaris" que es podien preveure el mes d'octubre arran de la crisi institucional a Catalunya "semblen haver-se esvaït". També afirma que el conjunt de l'economia espanyola s'ha comportat en el que va de 2018 "millor del que s'esperava", a la qual cosa hi ha contribuït la "moderació de la incertesa política i institucional".

Summary: L'Airef considera "prudent" la previsió de l'escenari macroeconòmic per al 2018 del govern espanyol


Terrassa en Comú (TeC) ha començat a dibuixar la seva proposta de govern alternatiu per la ciutat després que l'alcalde socialista, Jordi Ballart, i cinc regidors del seu govern renunciessin al càrrec la setmana passada. La formació vol donar un tomb al consistori amb un executiu renovat que compti amb un ampli consens polític i social. Els comuns es mostren disposats a pactar amb les formacions del bloc independentista (ERC-MES, PDeCAT i CUP) i també obren la porta al PSC. Amb tot, exigeixen que es compleixin diversos requisits, el primer dels quals és que l'alcaldia estigui a les seves mans. També demanen que el nou govern es mostri a favor de l'amnistia dels presos polítics, l'anul·lació de l'aplicació del 155 i la defensa d'un referèndum acordat. A més, exigeixen que es comprometi a desenvolupar "els grans temes de ciutat" com la municipalització de l'aigua.  "Com a segona força - TeC té 6 regidors darrere dels 9 del PSC - estem disposats a liderar aquest govern de ciutat que ens permeti transitar cap una nova etapa", ha assegurat el portaveu de TeC, Xavi Matilla que ha dit que la formació és l'única força amb capacitat d'aglutinar amplis consensos. A banda, ha dit que TeC té la capacitat d'aportar una "nova visió de ciutat amb  projectes de futur que poden il·lusionar de nou als ciutadans".  Matilla considera que el que  la seva és "una proposta inèdita que requereix que tothom faci esforços" i adverteix que tots els partits haurien de fer-los posant per davant els interessos de ciutat i deixant a una banda els de partit. "Sinó correm el risc que les disputes ens facin arribar al 2019 en una situació molt pitjor a la que tenim ara", ha valorat.  Condicions bàsiques  El líder dels comuns ha explicat que la proposta està oberta a totes les forces polítiques que estiguin disposades a governar complint els tres eixos bàsics que TeC ha posat sobre la taula: garantir i ordenar el funcionament de la institució, "evitant vells vicis"; garantir el desenvolupament "dels grans temes de ciutat" com la municipalització de l'aigua o el projecte de l'anella verda; i impulsar un executiu a favor de l'amnistia dels presos polítics, l'anul·lació de l'aplicació del 155 i en defensa d'un referèndum acordat.  D'aquesta forma s'entén que Ciutadans i el Partit Popular es veurien directament exclosos de la proposta. Tot i això, Matilla ha assegurat que d'entrada no volen "excloure ningú" i que ja han iniciat rondes de converses amb diverses formacions.  Matilla no ha volgut detallar l'estat d'aquestes negociacions, tot i que ja va mostrar-se partidari de reprendre la idea de crear el bipartit amb ERC que ja es va plantejar el 2015 després de les eleccions municipals i que no va prosperar perquè els Demòcrates van rebutjar donar-hi suport.  Per altra banda, el líder dels comuns ha indicat que tampoc tanquen la porta al renovat PSC, tot i que ha matisat que els socialistes haurien de desmarcar.se de la posició que defensa la direcció del partit.  Perquè la proposta prosperi TeC necessita catorze regidors. Per tant, la suma de TeC i ERC-MES (10) necessitaria el suport o bé del bloc independentista (PDECat i CUP) o bé del PSC.  Per altra banda, la suma de TeC i PSC també seria factible (15).

Summary: TeC inicia converses per formar un nou govern a Terrassa i fixa les condicions indispensables per forjar un pacte


Sense confirmar ni desmentir si serà o no al proper Govern, Irene Rigau, actual consellera d'Ensenyament, ha dit aquest dimecres en una entrevista a Rac 1que vol seguir vinculada a l'educació i que li agradaria acabar el seu període laboral actiu fent de mestra per tornar a ''viure en directe'' què vol dir ensenyar a llegir i a escriure i. Ha explicat que té ''pensada'' una escola prop del Parlament perquè, si es queda de diputada, pugui compatibilitzar la tasca docent amb la política. De moment, la consellera en funcions ha engegat les màquines per preparar el curs vinent per traspassar-ho a qui calgui ''quan el president ho consideri oportú''.  Rigau ha dit que ja té la documentació a punt per poder sol·licitar aquesta compatibilitat en el cas que es quedi de diputada. La consellera ha dit que el fet d'anar a la llista ja marcava un criteri, ''diputat o conseller'' però ha recalcat que el president té la darrera paraula.  La consellera d'Ensenyament en funcions també ha defensat el paper dels deures, a debat després que s'hagi publicat un vídeo que demana racionalitzar la feina que s'emporten a casa els escolars, i ha recordat que el que no es normal és fer-los a les 9 del vespre, després de totes les extraescolars. En aquest sentit, per Rigau, es tenen ''idealitzades'' totes aquestes activitats. Per Rigau, la comparació que fa el vídeo entre la vida laboral d'un adult i la d'un escolar és una ''distorsió'' i ha recordat que els deures no es posen perquè es facin amb els pares sinó que tenen un caràcter de repàs o d'entrenament en cas d'activitats més repetitives.

Summary: Rigau vol tornar a fer de mestra en una escola propera al Parlament per combinar docència i política


Agents de la policia han detingut aquest dilluns a Alacant un menor de 14 anys acusat d'haver mort d'una ganivetada el seu germà, de 19 anys d'edat. Segons han confirmat fonts pròximes a la investigació, ha estat una veïna la que ha trucat la policia en escoltar una violenta discussió. En arribar al domicili, els agents han trobat el menor sortint de la casa i a la mare intentar reanimar el germà. Segons que han informat les mateixes fonts, la policia ha alertat els serveis mèdics, que tan sols ha pogut certificar la mort del jove de 19 anys, que ha rebut una ganivetada al cor. Els fets han succeït cap a les 13:00 hores d'aquest dilluns al barri de La Florida d'Alacant. El presumpte autor de la mort ha estat retingut pels agents i ha passat a disposició de la policia espanyola, que investiga els fets i la possible causa de l'apunyalament.

Summary: La policia deté un menor de 14 anys a Alacant acusat d'haver mort presumptament el seu germà, de 19


Ábalos fa una crida a sumar a un gran pacte per "forjar l'esperança" al marge de les diferències ACN Madrid.-El president espanyol, Pedro Sánchez, ha ofert als presidents autonòmics un acord "interinstitucional" entre l'executiu central i les comunitats com a part del gran pacte de "reconstrucció nacional" que planteja. També el farà extensiu a la Federació Espanyola de Municipis i Províncies. Així ho ha explicat el ministre José Luis Ábalos, que ha dit que a les comunitats els ha semblat "positiu" i han mostrat la seva disposició a col·laborar-hi. Sánchez també ha demanat un acord educatiu per poder organitzar el proper curs. Ábalos ha aprofitat per fer una crida a partits i administracions perquè se sumin a un acord que serveixi per "forjar l'esperança", que no està renyit, ha dit, amb la crítica ni amb la defensa dels diferents projectes.  Segons Ábalos, el govern espanyol "no necessita submissió acrítica, ni tampoc l'espera", però sí que reclama "ajuda per forjar l'esperança". "La crítica cega, sense aportació de solucions, no serveix per millorar les coses, sinó que és un element de frustració i pessimisme", ha continuat el ministre, que ha advertit que tothom té responsabilitat en aquesta crisi, i les generacions futures jutjaran la capacitat de cadascú d'aportar solucions. En aquest sentit, ha subratllat que ni el confinament, ni la reducció de la mobilitat, ni el cessament de bona part de l'activitat econòmica obeeixen a un "caprici" del govern. "Necessitem una nova cultura política marcada per la responsabilitat i la superació de vells esquemes frontistes, amb la posada en comú de propostes esperançadores", ha reblat. Repartiment de material El ministre de Sanitat, Salvador Illa, ha indicat que des de fa setmanes ja s'ha aconseguit estabilitzar una línia de subministraments mèdics permanent, i ja s'han repartit 63 milions de mascaretes, més de dos milions de tests ràpids, 30 milions de guants, i més 1,5 milions d'unitats d'altres tipus de material, com bates o granotes.  D'altra banda, ha remarcat que divendres va arribar un avió de l'exèrcit amb quatre màquines de producció de mascaretes que serviran per elaborar 10 milions de màscares al mes. Pel que fa a l'ordre per limitar els preus de mascaretes, guants i gels, Illa ha indicat que la comissió que fixarà els preus té 48 hores per reunir-se però pot fer-ho abans. Espanya compleix el confinament Ábalos ha assegurat que Espanya és "un dels països en què més s'està complint el confinament", segons dades de companyies tecnològiques que fan comparatives internacionals. Els principals transports s'han reduït un 90%, i un 70% pel que fa als vehicles lleugers, amb reduccions superiors a les de les dues primeres setmanes de confinament.  Analitzant dades i geolocalitzacions de dispositius mòbils, ha continuat, es pot constatar que "la mobilitat segueix sent molt baixa" i que prop de 30 milions d'espanyols segueixen tancats a casa.

Summary: Sánchez ofereix als presidents un acord entre govern espanyol i CCAA per a la "reconstrucció nacional"


Banc Santander va guanyar 1.867 milions d'euros en el primer trimestre, cosa que suposa el 14,3% més que en el mateix període de l'any passat. Els beneficis abans d'impostos, exclòs l'impacte del tipus de canvi, s'ha situat en els 3.111 milions d'euros, el 17% més. El banc presidit per Ana Patricia Botín assegura que els resultats s'han obtingut especialment pel fort creixement del benefici dels països de Llatinoamèrica (Brasil +77%, Mèxic +14%, Argentina +61% i Xile +21%) i l'estat espanyol on els guanys augmenten el 18%. A més d'aquest bon resultat d'aquestes àrees geogràfiques, el resultat atribuït s'ha vist beneficiat també per la forta activitat en la concessió de crèdits que ha aportat un 25% més en la partida de beneficis.    Els beneficis de la divisió espanyola del banc es va situar en 362 milions d'euros, el 17,7% més i Santander Consumer Finance, on es recull el resultat de l'activitat d'inversió creditícia, va aportar 314 milions d'euros de beneficis, el 25,1% més.  La divisió de Brasil va reportar en el període 634 milions d'euros, el 76,8% (pels tipus de canvi i per l'augment de l'activitat), Mèxic amb 163 milions, el 14,3%, Xile amb 147 milions, el 21,1% i Argentina amb 108 milions, el 61% més.  Les altres regions que han aportat beneficis han estat Portugal 125 milions, el 4% més i Estats Units 95 milions, el 16,3% més.  El Regne Unit i Polònia han estat les úniques divisions del grup financer que han registrat descensos en la partida de beneficis que han estat del -8% en els dos països.

Summary: Banc Santander guanya 1.867 milions d'euros al primer trimestre, el 14% més que el mateix període de l'any passat


La 10a edició de Mollerussa Lan Party (MLP) ja està en marxa des d'ahir dijous a la tarda fins al proper diumenge. Per segon any consecutiu, aquesta trobada d'aficionats a la informàtica posa el focus en els infants i joves que a través de la MLP Kids rep la visita de tres centres educatius i 200 alumnes que aquest divendres fan una sèrie de tallers i activitats com aprendre a programar un joc. Amb més de 250 participants que ja han començat a desplegar els seus ordinadors a les taules que es reparteixen al llarg del Pavelló Firal, la Lan Party creix i preveu superar els 607 inscrits de l'any passat. A més a més, també es vol potenciar la participació del públic general amb l'oferta de més d'una vintena d'activats i tallers oberts a tothom i per a totes les edats. Actualment, la de Mollerussa és la Lan Party més important de Catalunya i la tercera a l'estat espanyol. El representant de l'Associació Mollerussa Lan Party, Edu Roca, ha explicat que estan molt satisfets d'arribar a la desena edició del certamen i ha destacat que és el cinquè any que poden començar en dijous, ampliant així els dies de trobada. En aquest sentit, ha remarcat que si bé ahir dijous a la nit ja tenien 251 participants registrats, és a dir que ja s'havien instal·lat al Pavelló, n'hi ha 610 d'inscrits, xifra que supera la de l'any passat, i encara no s'han tancat les inscripcions. ''Això ja suposa tot un èxit'', ha remarcat Roca, que ha afegit que s'han millorat aspectes com la infraestructura i la velocitat de xarxa per poder anar ''creixent pausadament''. La Mollerussa Lan Party però s'ha ampliat molt en la vessant adreçada als escolars i comptarà amb la visita d'uns 200 infants i joves de tres escoles diferents que fan tallers i pràctiques de videjòquei i programació. Segons Roca, ''això és el futur de la Party, que els nens no només coneguin la tecnologia treballant i jugant sinó que es poden arribar a fer moltes altres coses''. Un professor de La Salle Mollerussa, Josep Maria Juves, ha explicat que han participat amb alumnes de  2n d'ESO a la Lan Party on han fet un taller de Scrach, que és un programa per començar a entendre els conceptes bàsics de la programació. La peculiaritat de fer-ho a la Party és que han donat un ''temps limitat'' als alumnes per desenvolupar el seu objectiu i quan finalitza el termini es premien els qui ho han aconseguit més ràpid i amb un resultat més bo.  La pràctica s'ha desenvolupat amb el suport d'alumnes de Grau superior de mateix centre educatiu.   Altres grups d'escolars a la Lan Party han fet una visita al recinte i per demà dissabte està previst un taller de drons per a joves d'entre 9 i 12 anys de la mà de la firma Enjijoc, col·laboradora del certamen. Els participants a la Lan Party, que provenen d'arreu de Catalunya, l'estat espanyol, Londres i França, podran participar en el joc Laser Tag, un joc esportiu amb infrarojos que simula combat entre dos equips. També es faran tornejos de videojocs que compten amb premis en metàl·lic fins als 7.500 euros així com un bon nombre d'obsequis entre els participants.

Summary: Arrenca la 10a Mollerussa Lan Party amb el focus posat en els escolars


La Policia Municipal de Girona ha detingut un jove de 20 anys mentre intentava entrar a robar a una casa del barri de Santa Eugènia, a Girona. Els fets van passar la matinada del diumenge 26 de febrer. La central de la policia va rebre un avís que alertava que algú sospitós estava forçant la porta d'entrada d'una casa. Una patrulla policia es va adreçar al lloc i va enxampar el lladre en plena feina. Concretament, estava burxant el pany amb una navalla. A més, els agents van observar com el vidre de la porta d'entrada estava trencat. A més, el noi duia unes tenalles, un tornavís i una navalla multifuncional per intentar entrar al domicili. Per tot plegat, els agents van detenir Baba Kande B., de 20 anys i veí de Girona, de qui no consten antecedents.

Summary: Enxampen un lladre mentre forçava el pany d'una casa al barri de Santa Eugènia, a Girona


La consellera de Salut, Alba Vergés, ha afirmat que actuaran "sempre sota criteri clínic", preguntada pel document elaborat per les associacions de medicina intensiva d'Espanya i que preveu prioritzar els pacients que tinguin més opció de recuperar-se si fos necessari en el pitjor moment de la pandèmia de coronavirus. Vergés ha advertit que les Unitats de Cures Intensives (UCIs) tindran una "tensió molt alta" en els propers dies i ha recalcat que estan treballant per augmentar la capacitat del sistema sanitari, amb mesures com sumar-hi els recursos de la privada, entre altres. La consellera ha afirmat que això, però, "no és suficient" si la població no compleix el confinament, "l'única manera de reduir la tensió" als hospitals, ha dit.

Summary: Vergés, sobre el document que preveu prioritzar pacients a les UCI: "Actuarem sempre sota criteri clínic"


Els Mossos d'Esquadra van detenir dimarts un veí de Lleida de 21 anys com a presumpte autor de dos robatoris amb violència i intimidació. El primer va tenir lloc el 26 de desembre al carrer dels Agustins de la capital del Segrià. Un jove va amenaçar amb una navalla un menor per robar-li el telèfon mòbil. L'altre, va ser el 2 de febrer al carrer Artur Vives. En aquella ocasió, l'assaltant també va amenaçar uns menors amb una navalla i es va endur el mòbil d'un d'ells. Els mossos van obrir una investigació que va permetre al cos identificar i detenir aquest dimarts el presumpte autor dels fets. El jove compta amb més d'una vintena d'antecedents per diferents actes delictius. Els Mossos mantenen la investigació oberta ja que no descarten que pugui estar relacionats amb altres fets similars.

Summary: Detingut a Lleida per robar el mòbil a dos menors després d'amenaçar-los amb una navalla


Durant l'acte s'ha llegit un manifest que interpel·la diferents col·lectius com juristes, cossos policials o periodistes per tal "d'acabar amb aquesta xacra" ACN Girona.-La delegació de la Generalitat a Girona, la Diputació i l'ajuntament de la ciutat s'han concentrat aquest divendres per mostrar un "enèrgic rebuig" a la violència masclista. En un acte al pati de la Diputació, l'alcaldessa, Marta Madrenas, ha condemnat que en ple segle XXI hi hagi 200 dones violades cada dia a Europa, i ha cridat a "lluitar dia a dia" contra els responsables d'aquests delictes. "Es tracta d'una qüestió de justícia de drets humans, de qüestions bàsiques", ha etzibat Madrenas. Durant l'acte s'han encès tres espelmes en memòria de les dones maltractades, i s'ha llegit un manifest que interpel·la deferents col·lectius com juristes o cossos policials reclamant que "no es menystinguin les denúncies", i que es "persegueixi amb tota la fermesa" els responsables dels delictes. Front comú de les institucions gironines contra la violència masclista. El pati interior de la Diputació de Girona ha estat, de nou, l'espai des d'on s'ha volgut denunciar "una xacra vergonyosa, que no es pot permetre cap societat". L'acte, que ha estat presidit pel vicepresident primer de la Diputació, Miquel Noguer, en absència del president Pere Vila, ha servit per escoltar la contundent denúncia que ha fet contra la violència de gènere l'alcaldessa de la ciutat, Marta Madrenas. La batllessa ha lamentat que "un any més" s'hagi de fer un acte que serveix per recordar "les víctimes d'aquesta xacra". Madrenas ha denunciat que ara mateix a Europa hi ha més de 215.000 delictes sexuals l'any, i s'ha preguntat si una societat civilitzada es pot permetre registrar unes "xifres vergonyants" com aquestes. "Prou de tractar diferents els fills de les filles, de no reconèixer els lideratges femenins, prou de cosificar les dones, prou d'acudits i publicitats sexistes, prou de discriminacions laborals. Mateixa feina, mateix sou", ha reblat Madrenas, que ha acabat reclamant un "pas endavant" i passar de les paraules als fets. Manifest contundent Després de Madrenas ha estat el torn de la presidenta dels Amics de la UNESCO de Girona, Dolors Reig, que ha llegit un manifest, on s'apel·la a deixar de banda la discriminació, i que ha servit per "assenyalar" a tots els responsables de violar, maltractar i assassinar dones "pel sol fet de ser-ho". El text també ha interpel·lat diferents col·lectius per tal que "mostrin tota la fermesa i determinació" contra dels culpables. En aquest sentit, Reig s'ha referit a juristes i cossos policials a qui ha demanat que no menystinguin cap denúncia que els arribi en aquest aspecte. Un altre col·lectiu al·ludit ha estat el periodístic. Reig ha criticat les informacions que es donen sobre casos de violència masclista en determinats mitjans de comunicació. "Ja n'hi ha prou de convertir víctimes en titelles al servei de l'audiència. La violència contra les dones no és ni pot ser un espectacle", ha recordat. "No és no" El manifest ha fet explícit el missatge "no és no", en referència a la voluntat dels abusadors i assetjadors sexuals d'intentar una relació, malgrat l'oposició de la dona. "No és timidesa, és tan simple com que les dones som lliures de dir amb qui volem estar, però sobretot, de dir amb qui no volem estar". El text també ha eludit a aquells "que miren cap a una altra banda" quan saben que una dona ha estat agredida. "No us convertiu en còmplices d'uns criminals, perquè passareu al seu costat", ha advertit Reig. Finalment el text ha conclòs amb un missatge cap a totes les dones, en el què se'ls hi recorda que ningú les pot privar de ser lliures i ha animat a "demanar ajuda" quan rebin una agressió. "Ningú pot dir-nos com hem de viure ni com hem de ser. Només nosaltres podem decidir-ho", ha conclòs.

Summary: Les institucions gironines clamen contra la violència masclista i criden a fer-ne una "lluita del dia a dia"


La consellera d'Agricultura, Ramaderia, Pesca i Alimentació, Teresa Jordà, ha afirmat que la indústria agroalimentària ha d'estar "expectant" i que s'haurà d'anar "adaptant i readaptant" als canvis. En declaracions a l'ACN, Jordà ha afirmat que en el món global actual els mercats internacionals "juguen un paper importantíssim" i que una política aranzelària com l'anunciada pel president dels Estats Units, Donald Trump, "afecta", així com ho pot fer el Brexit. Malgrat això ha ironitzat afirmant que la gent "té la mania de menjar quatre o cinc cops al dia" i ha apostat per una alimentació "sana, segura i de qualitat", motiu pel qual hi veu un "futur immens".  La consellera ha valorat així les darreres informacions sobre la voluntat de Trump d'afegir aranzels després que l'Organització Mundial del Comerç (OMC) els concedís permís per fer-ho. Entre d'altres, productes com l'oli d'oliva, el formatge, les fruites o el vi es podrien veure afectats.

Summary: Jordà diu que el sector agroalimentari està "expectant" amb la política aranzelària i que caldrà "adaptar-se" als canvis


L'Espai Antiracista Salt-Girona denuncia que Interior ha imposat una multa de 600 euros a un membre de l'entitat per desobediència a agent de l'autoritat en aplicació de la llei de seguretat ciutadana, coneguda popularment com a llei mordassa. El sancionen arran de la concentració contra l'estand de Plataforma per Catalunya (PxC) a Salt que van convocar l'any passat durant la diada de Sant Jordi. Segons explica l'activista, ni tan sols participava en la mobilització però estava, amb el seu fill que llavors tenia nou mesos, prop del lloc quan un agent dels Mossos d'Esquadra li va recriminar que no fos a la concentració com a interlocutor de l'entitat. "Aleshores, em va agafar pel braç, li vaig dir que no em toqués i em va identificar", ha afirmat. L'Espai Antiracista ja ha anunciat que recorrerà la multa i la qualifica "d'absurda". L'entitat ha denunciat en un comunicat que Interior ha multat amb 600 euros un activista per desobediència a agent de l'autoritat en aplicació de la llei mordassa. Els fets van passar durant la concentració en contra de l'estand de Plataforma per Catalunya a Salt per Sant Jordi de l'any passat, tot i que el membre de l'entitat no hi era.  Segons ha relatat, va ser ell qui va demanar autorització al Departament per fer la manifestació, que ja han realitzat en altres ocasions, però que finalment va comunicar que no podria exercir d'interlocutor durant l'acte perquè s'havia de fer càrrec del seu fill, que aleshores tenia nou mesos.  L'activista ha explicat que quan s'estava fent la concentració i ell estava a uns 500 metres amb el seu fill, se li va acostar un Mosso d'Esquadra i li va recriminar que no fos a la manifestació. Ell, segons diu, li va respondre que ja havia comunicat que no podia ser-hi i que tenia "dret a estar on volgués". "Aleshores, em va agafar pel braç, li vaig dir que no em toqués i em va identificar", ha detallat.  Ara, gairebé un any després ha rebut la notificació de la sanció, que l'entitat qualifica "d'absurda". "El fet que aparegui la multa un any després dels (no) fets i a pocs dies del Sant Jordi d'enguany és una irrupció claríssima de la policia per intentar evitar, fer-nos por amb la repressió, que ens mobilitzem contra el feixisme i el racisme", asseguren al comunicat.  L'entitat ja ha anunciat que recorrerà la multa i denuncia "l'assetjament" que pateixen els militants dels moviments socials per part dels Mossos d'Esquadra i "la utilització de fitxers policials il·legals amb criteris polítics amb la finalitat de reprimir-nos". "El nostre company va ser increpat pels Mossos i finalment sancionat del tot gratuïtament no pas per infringir l'ordenament jurídic sinó per ser el que és: un militant dels moviments socials", insisteixen.  A més, critiquen la "hipocresia del govern de la Generalitat de Quim Torra" i del conseller Miquel Buch que "mentre s'omplen la boca de proclames antifeixistes, a la pràctica es dediquen a protegir el feixisme i acarnissar-se amb porres, denúncies i sancions contra les que ens hi hem de manifestar en contra per la deixadesa de les seves funcions".  D'altra banda, l'espai antifeixista recorda que alguns dels seus integrants ja es van enfrontar a una multa d'Interior de 4.500 euros per una altra manifestació en contra de Plataforma per Catalunya que finalment va quedar anul·lada: "Vam guanyar a la jurisdicció contenciosa-administrativa". A més, tres dels integrants s'enfronten a un judici per la querella de Plataforma per Catalunya en contra d'ells per delictes d'odi, que s'ha fixat pel 28 de maig.

Summary: L'Espai Antiracista denuncia que Interior ha multat amb 600 euros un integrant de l'entitat per infringir la Llei Mordassa


El fundador de l'empresa Figueras Group, José Figueras, té un conflicte judicial amb el fons Abac Capital, actualment màxim accionista de la companyia amb seu a Lliçà d'Amunt (Vallès Oriental). A través d'un comunicat, l'empresari ha explicat que va presentar dues demandes davant el Jutjat Mercantil número 10 de Barcelona arran d'una sèrie d'acords impulsats pel consell d'administració i la junta d'accionistes que van apartar els socis minoritaris de l'empresa. Segons resa el comunicat, Abac va aprovar una operació acordió –reduccions i ampliacions de capital simultànies- per restituir el patrimoni de l'empresa, una mesura que el fundador del grup considera "discutible". Fonts properes a la part demandant consultades per l'ACN qüestionen que l'operació fos estrictament necessària i creuen que la reestructuració del patrimoni es podria haver dut a terme d'una altra forma, evitant que els socis minoritaris quedessin fora de l'empresa. El judici sobre aquesta qüestió es va celebrar al gener i encara està pendent de resolució. Un conflicte que neix el 2015 L'origen de la batalla judicial data del 2015, quan Abac entra a l'accionariat de Figueras Group després d'arribar a un acord amb la família Figueras. Llavors, el fons de capital va passar a controlar un 60% del grup, mentre que el 40% restant va quedar en mans dels fundadors. El juny de 2017, i mitjançant un pacte entre els accionistes, Abac va ampliar la seva participació al 80%. Sota aquest escenari, Abac va decidir iniciar l'operació acordió. Va ser en aquell moment quan José Figueras va decidir presentar la seva dimissió com a president del consell d'administració després de mostrar "greus desavinences" amb la gestió realitzada pel conseller delegat de l'empresa, Marcos Carrasquilla, segon assenyala el comunicat. La família crítica una gestió "nefasta" Les dues demandes presentades per part de José Figueras –una dirigida al consell d'administració i l'altre dirigida a la junta d'accionistes- només fan referència a les operacions de reducció i ampliació de capital, però el comunicat emès aquest dimecres també critica amb duresa la gestió d'Abac Capital. Les fonts de la part demandant consultades per l'ACN qualifiquen de "nefastes" les accions empreses pel fons i acusen Abac de "destruir la companyia". "Des que Abac Capital va entrar com a soci majoritari de Figueras Group, l'empresa ha tingut uns forts resultats negatius", assenyala el comunicat. En el mateix escrit s'explica que els comptes consolidats del 2018 van presentar unes pèrdues de més de 19 MEUR i que, entre 2016 i 2018, el deute de l'empresa va ascendir a 23 MEUR. A banda, assegura que l'auditoria realitzada per KPMG va advertir a administradors, accionistes i gestors sobre la situació de l'empresa. Una empresa amb molta història Figueras Group, amb seu a Llicà d'Amunt (Vallès Oriental), és una empresa especialitzada en la fabricació i instal·lació de butaques. Amb més de 40 anys d'història, la companyia ha equipat instal·lacions com la sala de premsa de la Casa Blanca de Washington, les seus de l'ONU a Nova York i Ginebra, l'auditori de la torre Agbar i l'estadi del Reial Club Deportiu Espanyol.

Summary: El fundador del grup Figueras acusa el fons Abac Capital d'apartar els socis minoritaris de l'empresa


El líder del PSOE recorda "polèmiques" de Colau com "la del bust" de Joan Carles I ACN Madrid.-El líder del PSOE, Pedro Sánchez, ha assegurat aquest dimarts en una entrevista a Antena 3 que el PSC ha "hagut d'entrar" a l'Ajuntament de Barcelona "no per rescatar a la senyora Colau sinó per redreçar el rumb d'un ajuntament com el de Barcelona on ha governat el PSC durant 20 anys". Segons Sánchez, l'acord de govern entre Barcelona en Comú i el PSC de Jaume Collboni servirà per "abandonar les polítiques de postureig que l'actual alcaldessa ha vingut fent durant aquests 12 mesos". Ha recordat "la polèmica del bust" del rei Joan Carles I "i altres coses que crec que no han situat Barcelona a la projecció que mereix una gran ciutat com Barcelona".  Sánchez també ha "garantit" a Antena 3 que si guanya les eleccions del 26-J "en una setmana hi haurà govern" a l'Estat espanyol. Segons Sánchez, malgrat el que ha passat en els últims cinc mesos està disposat a "ser generós amb partits que no ho han estat" amb ell, en referència a Podem.  Ha assegurat que no vetarà cap formació, "ni a Podem ni a C's", i s'ha mostrat convençut que el PSOE "serà la primera força política". També ha sentenciat que els socialistes són els única que poden dur a terme "el canvi" a l'Estat perquè Podem, ha dit, ha prioritzat no investir un president del PSOE abans que fer fora Rajoy de La Moncloa.  Segons Sánchez, el PSOE és "l'únic partit" amb voluntat de dialogar i acordar amb la resta de formacions, mentre que Podem ha fet realitat "la vella coalició antisocialista". "Hi ha moltes maneres de donar suport a Rajoy: afirmativament o bloquejant el govern de canvi, que és el que va fer Iglesias", ha dit.

Summary: Sánchez diu que el PSC entra a l'Ajuntament de Barcelona per "redreçar" el rumb i corregir el "postureig" de Colau


El president de Cs al Parlament, Carlos Carrizosa, ha garantit que no aconseguiran callar el seu grup i que seguiran denunciant la "corrupció dels hereus de Jordi Pujol". D'aquesta manera s'ha manifestat després que la Junta de Portaveus hagi aprovat aquest dimarts una declaració en què rebutgen les paraules "masclistes" de Carrizosa cap a la diputada de JxCat Aurora Madaula en la sessió de control de la setmana passada.  Segons Carrizosa, ell es va referir al terme "amiguisme" que utilitzen, segons diu, tant polítics com periodistes per parlar de corrupció. I ha acusat el president del Parlament, Roger Torrent, de fer una "interpretació esbiaixada" de les seves paraules.

Summary: Carrizosa: "No aconseguiran callar-nos i seguirem denunciant la corrupció dels hereus de Jordi Pujol"


Els Mossos d'Esquadra acusen dos individus d'un delicte contra la propietat industrial per instal·lar un programa informàtic fraudulent als taxímetres de més de 2.000 taxistes de Barcelona. La policia catalana ha pogut determinar que el programa no pertanyia a cap dels dos individus i que la versió que instal·laven estava caducada. La investigació s'ha dut a terme després que l'empresa propietària del programa detectés que un antic treballador l'havia obtingut de manera il·lícita i l'estava instal·lant als taxímetres fent-se passar per membre de la firma. Els investigadors consideren que els dos individus havien aconseguit un benefici econòmic important amb aquesta pràctica. El programa serveix per calcular el preu dels serveis dels taxistes en base als horaris, dies festius o qualsevol altra circumstància que pugui modificar les tarifes. Els Mossos d'Esquadra informen els taxistes afectats des de les instal·lacions de l'Institut del Taxi i els ofereixen la possibilitat de presentar-se com a perjudicats dins del procediment judicial obert.    Els taxistes han pagat per la instal·lació d'aquest software uns 20 euros, que ara hauran de tornar a pagar si volen tenir-ne la versió oficial i legal.

Summary: Acusen dos homes d'instal·lar un programa fraudulent als taxímetres de més de 2.000 taxistes de Barcelona


Talvik admet que un reconeixement en cas d'independència és "complicat" per les aliances d'Estònia amb la OTAN  ACN Barcelona.-El president del grup de suport de Catalunya al Parlament d'Estònia, Artur Talvik, avala la proposta de referèndum unilateral si no hi ha acord amb l'Estat per convocar-lo. Una delegació de vuit diputats i eurodiputats estonians s'han reunit aquest dijous amb el president de la Generalitat, Carles Puigdemont: "Ens ha explicat que no hi ha cap altra manera, 'que el govern espanyol està tant fermament en contra del referèndum que farem el referèndum unilateral', i per mi és també un referèndum", ha afegit a títol individual. En aquest sentit s'ha mostrat "preocupat" pel 'no de l'Estat" i pels "mètodes durs" en el cas del 9-N o pels primers passos per a les urnes. Talvik també veu "complicat" que el seu govern reconegui d'entrada una Catalunya independent per les aliances d'Estònia, fronterera amb Rússia, a l'OTAN, de la qual és membre Espanya.  Talvik, del partit Lliure estonià, presideix el grup de suport a Catalunya del seu parlament. Aquest dijous és a Barcelona com a membre d'una delegació estoniana, entre diputats i eurodiputats, que s'ha reunit amb Puigdemont al Palau de la Generalitat.  És partidari de la democràcia "directa", dels referèndum, no només en el cas català, sinó que també ho defensa com a forma de participació política al seu país, ha explicat. Després de reunir-se amb Puigdemont, ha afirmat que els "sorprèn" la decisió del govern espanyol d'estar "tan fermament en contra" i utilitzar "mètodes durs". De fet, ha posat sobre la taula les causes contra l'anterior govern pel 9-N i la "història de les urnes" en referència a la querella ara contra la consellera Meritxell Borràs per el marc de la licitació de la compra d'urnes. "Ens preocupa", ha assegurat.  "Hem parlat amb el president i ens ha explicat que no hi ha cap altra manera", ha afirmat en ser preguntat sobre un referèndum sense acord amb l'Estat. A la reunió, ha dit, s'ha plantejat el referèndum unilateral com a resposta al bloqueig de l'Estat a l'acord: "Per mi també és un referèndum", ha reblat.  Talvik, que ha insistit que les seves paraules són personals i no un opinió delegada, ha admès que el reconeixement del seu govern a una eventual Catalunya independent és "complicat, honestament". I ho ha atribuït a la "importància" que dona Estònia a la OTAN, com a país fronterer amb Rússia. "I Espanya és membre de la OTAN", ha recordat. En aquest sentit, ha augurat que el seu govern "dirà 'no volem actuar contra els nostres amics de la OTAN'".  El DIPLOCAT ha posat en valor la presència d'una delegació estoniana a Catalunya i que existeixi el grup "de suport" a Catalunya al Parlament en aquesta república bàltica. Sobretot perquè han denunciat que Espanya "condiciona" el suport d'aquests països, també de Lituània i Letònia, al procés català enviant-hi tropes.

Summary: El president del grup de suport a Catalunya d'Estònia avala la consulta unilateral: "Per mi és també un referèndum"


El Tribunal Constitucional (TC) ha desestimat el recurs de la Generalitat contra la reforma de l’alt tribunal, la Llei Orgànica del Tribunal Constitucional (LOTC), que inclou la possibilitat d’inhabilitacions en cas d’incompliment de resolucions. La interlocutòria esgrimeix els arguments que ja va donar quan també va desestimar el recurs presentat pel País Basc. Segons l’alt tribunal, les sancions per incompliment de decisions no són mesures sancionadores en el sentit propi perquè la seva finalitat no és imposar una sanció sinó “garantir” el compliment de les resolucions del TC. La sentència de l’alt tribunal ha obtingut tres vots particulars: de la vicepresidenta Adela Asua i dels magistrats Fernando Valdés Dal-Ré i Juan Antonio Xiol. El recurs presentat per la Generalitat demanava que s’impugnés l’article de la LOTC que preveu la imposició de “multes coercitives de tres mil a trenta mil euros a les autoritats, treballadors públics o particulars que incompleixin resolucions del TC”. La Generalitat defensava que aquets precepte vulnera els principis constitucionals de seguretat jurídica i que es tracta d’un “excessiu i desproporcionat import”.  En canvi, la sentència del TC ho denega amb l’argument que la LOTC autoritza que el Tribunal imposi multes coercitives des de la seva redacció original del 1979. Segons la sentència, la reforma de la llei manté les multes coercitives com una de les mesures que el TC pot adoptar si s’incompleixen les seves resolucions i l’únic que fa la reforma de la llei és incrementar-ne l’import. La Generalitat també havia demanat la impugnació de l’article de la LOTC que faculta el tribunal a “adoptar d’ofici o a instàncies del govern espanyol, sense escoltar les parts i quan hi hagi circumstàncies d’especial transcendència constitucional, les mesures necessàries per assegurar el compliment de les resolucions que suposin la suspensió de les disposicions, actes o actuacions impugnades”. La sentència argumenta que aquest precepte habilita el govern espanyol a instar l’actuació del TC però que només a l’alt tribunal li correspon en exclusiva adoptar les mesures que s’han de prendre per garantir el compliment de les seves resolucions.  Per tant, el TC conclou que “no hi ha una ampliació de l’àmbit ni dels efectes de les facultats suspensives del Tribunal Constitucional ni tampoc un enfortiment de les prerrogatives del govern espanyol”. La reforma de la LOTC permet, entre d’altres mesures, que el TC pugui suspendre càrrecs públics i, per tant, arribar a inhabilitar la presidenta del Parlament, Carme Forcadell, per haver permès la votació de les conclusions de la comissió d’estudi del procés constituent.

Summary: El TC desestima el recurs de la Generalitat contra la reforma de l’alt tribunal


La consellera de Salut, Alba Vergés, ha anunciat que el Govern treballa en l'elaboració d'un nou decret per prioritzar "criteris d'equitat" en les llistes d'espera. A més de tenir en compte el temps i dels criteris clínics, es valoraran altres aspectes com podrien ser la dependència, l'estat del cuidador o la situació laboral. Per altra banda, Vergés ha exposat que s'inclouran tres nous procediments amb un temps màxim d'espera garantit de 180 dies, que són la reconstrucció mamària, que també incorpora el tatuatge de mugró, i les reconstruccions després d'haver partit un càncer de còlon i de bufeta. La consellera ha destacat que en els últims quatre anys s'ha millorat el temps d'accés als serveis. El 2015 un 87% dels pacients van ser operats en el temps estipulat, una xifra que el 2018 es va incrementar fins el 94% dels pacients. La consellera de Salut, Alba Vergés, ha anunciat que en els propers mesos el Departament introduirà aquestes tres noves intervencions quirúrgiques, que se sumaran a les de cataractes, pròtesis de genoll i de maluc que també tenen aquest temps de garantia de 180 dies.   Després de participar a la comissió d'accessibilitat del Baix Llobregat i l'Hospitalet de Llobregat a l'Hospital Universitari de Bellvitge, la consellera ha assegurat que Catalunya és capdavantera en les garanties en temps d'accés.  Ha ressaltat que el Departament de Salut garanteix un temps d'accés a 22 intervencions quirúrgiques oncològiques que a la resta de l'Estat no hi són, i l'accés a intervencions cardíaques en 90 dies quan a la resta de l'Estat el temps de garantia s'eleva a 180 dies. El nou decret també contemplarà una llista única a Catalunya en intervencions molt específiques i complexes, com és el cas de la reassignació sexual per a les persones trans, en què s'inclourà l'Hospital de Bellvitge i Can Ruti. Fins ara, només es feien a l'Hospital Clínic. També doblarà el pressupost, la qual cosa permetrà passar de 30 a 70 intervencions anuals.  Més enllà del Decret, Vergés també ha explicat que Salut treballa per un abordatge de país respecte raquis, obesitat mòrbida i també en l'àmbit de les al·lèrgies. En aquest darrer aspecte, ha destacat "la capacitat resolutiva que tindrà a partir d'ara l'atenció primària per ajudar que no hi hagi demora pels pacients en les consultes a l'al·lergòleg".  La consellera ha destacat que a partir del mes de juny, Salut formarà les infermeres de l'atenció primària perquè puguin fer els anomenats 'Prick Test' de les al·lèrgies, "augmentant d’aquesta manera la capacitat resolutiva de la primària i disminuint els temps d'espera a la visita a l'al·lergòleg i els desplaçaments dels pacients, ja que es farà des del mateix centre d'atenció primària". Vergés també s'ha referit a l'anomenat 'candida auris', un fong resistent als medicaments que ha arribat a Europa i s'ha localitzat també a l'estat espanyol. Preguntada per aquesta qüestió ha indicat que "no hi ha alerta i per tant no es preveuen mesures excepcionals més enllà de les que ja es fan sempre i s'han de fer sempre".

Summary: Salut garantirà un màxim de 180 dies d'espera per a reconstruccions de mama i per haver patit càncer de còlon o bufeta


La Guàrdia Civil de Tarragona investiga una dona que es va apropiar de més de 80.000 euros d'una parella d'ancians, que són els seus tiets avis. La fiscalia provincial de Tarragona va informar la Guàrdia Civil el passat mes de setembre que un matrimoni d'edat avançada resident a Tarragona havia patit una pèrdua patrimonial de més de 80.000 euros i la desaparició de joies de gran valor, suposadament per obra d'un familiar que tenia la seva tutela a càrrec. La dona els hauria deixat gairebé en situació d'indigència. La Guàrdia Civil ha pres declaració a la dona, per un presumpte delicte d'apropiació indeguda i estafa continuada.  Arran de l'alerta donada per la fiscalia, la Guàrdia Civil va esbrinar que la tutela dels ancians anava a càrrec d'una neboda-néta seva, ja que la parella d'avis no tenia ni fills ni descendents directes. Durant el temps que va estar al seu càrrec, la neboda-néta va reduir el cercle d'amics dels ancians, contractant per a la cura dels mateixos una persona de servei domèstic. Mitjançant l'engany va fer diversos moviments bancaris en els comptes corrents del matrimoni. De fet, fins i tot hi van haver queixes de les condicions higièniques i sanitàries dels avis, a qui va deixar gairebé en situació d'indigència.  La Guàrdia Civil va activar un protocol de seguiment per verificar els fets, constatant que la parella d'ancians que hauria de gaudir d'una bona posició econòmica, estaven malvivint arribant gairebé a la indigència. La investigació exhaustiva dels agents ha permès saber que, des de feia un temps i com el matrimoni no tenia descendents directes, havia donat la tutela a una neboda-néta, que podia actuar il·limitadament sobre els béns sense donar explicacions, per la qual cosa hauria pogut treure grans quantitats de diners dels comptes corrents, apropiar-se de joies dels ancians o mantenir-los en condicions sanitàries pèssimes.  Fins el moment, s'estima que aquesta pràctica abusiva hauria pogut causar un perjudici econòmic de més de 100.000 euros.

Summary: Estafa 80.000 euros als seus tiets avis a Tarragona deixant-los gairebé en la indigència


L'Audiència de Barcelona ha imposat una pena de tres anys de presó per tràfic de drogues i dos anys més per falsificació de moneda a Isaías Herrero, beneficiari dels contractes de la Institució de les Lletres Catalanes (ILC) durant el mandat de Laura Borràs que estan sent investigats judicialment. Segons la sentència, avançada pel diari 'El Periódico' i a la qual ha tingut accés l'ACN, Herrero i l'altre processat en aquest cas actuaven "de comú acord i moguts per un ànim d'enriquiment il·lícit i falsari". Movien bitllets de 50 euros falsos procedents de països estrangers. A més, el beneficiari dels contractes de l'ILC tenia a casa seva quantitats de diverses drogues, com ara tetrahidrocannabinol, MDMA i heroïna. La sentència és fruit d'un acord entre les parts. A Herrero se li aplica l'atenuant d'addició a les drogues.  Herrero també ha estat condemnat per defraudació de fluid elèctric a una multa de 3.600 euros. A més, haurà de pagar 2.465 al propietari de l'immoble on viu. L'Audiència ha imposat a l'altre processat una pena de dos anys pel delicte de falsificació de moneda.

Summary: Condemnat a presó per narcotràfic el beneficiari dels contractes adjudicats per Borràs que s'investiguen judicialment


La portaveu del govern espanyol, Isabel Celaá, ha insistit aquest divendres que el rei Felip VI no té perquè disculpar-se pels excessos en la conquesta d’Amèrica, tal com li va demanar per carta el president de Mèxic, Andrés Manuel López Obrador. Celaá ha advertit el president mexicà que “l’obligació dels governants és solucionar els problemes, no generar-ne de nous”. Segons la portaveu del govern espanyol “no es pot provar de jutjar el que va passar fa 500 anys amb categories del present, i per tant el revisionisme està fora de lloc”. Ha recordat que el govern espanyol ja va donar una resposta “ràpida, ferma i contundent” a Obrador negant les excuses, i ha apuntat que malgrat aquest episodi “treballarem per les bones relacions”. “Som països germans i mereix la pena que seguim treballant junts”, ha tancat.

Summary: El govern espanyol adverteix Obrador que “l’obligació dels governants és solucionar els problemes, no generar-ne de nous”


L'oposició ha demanat al govern de Colau que mantingui els antiavalots de la Guàrdia Urbana i que "aturi" la creació de la nova unitat que està previst que els substitueixi. Els grups municipals han aprovat tres proposicions del PSC, PP i Ciutadans que demanen que s'aturi el "desmantellament" de la Unitat de Suport Policial (USP), formada per 150 efectius, i que se la doti de més recursos. L'oposició ha acusat Colau de voler fer una "purga" i una "selecció de personal de manera encoberta". Per la seva banda, el comissionat de Seguretat, Amadeu Recasens, ha defensat que la nova unitat és una "necessitat detectada per la mateixa Guàrdia Urbana" i que es un canvi que s'està "negociant" amb els sindicats.

Summary: L'oposició demana a Colau que mantingui els antiavalots de la Guàrdia Urbana i l'acusa de voler fer una "purga"


S'hi abordarà l'impacte de la pandèmia i la reactivació econòmica i s'assessorarà les persones en recerca de feina ACN Barcelona.-El Biz Barcelona i el Saló de l'Ocupació, que aquest any se celebrarà per primer cop conjuntament i en format presencial i digital, espera la visita d'unes 10.000 persones al Pavelló 8 de Fira de Barcelona. Els salons començaran dilluns i s'allargaran fins dijous, un dia més de l'habitual, per "diluir" la presència del públic al recinte, que comptarà amb mesures de seguretat com el control de les entrades i sortides per no superar l'aforament màxim permès, controls de temperatura, tecnologia 'touchless' per fer qualsevol tràmit i circuits en un sol sentit. Durant els tres dies, s'abordarà l'impacte que tindrà la pandèmia en l'economia i com serà la reactivació de les empreses, autònoms i ciutadans que busquen feina o vulguin reorientar-se. En total, en el BizBarcelona hi participaran uns 150 ponents i 117 conferències en cinc àmbits temàtics: 'Emprendre', 'Creixement', 'Nous Reptes, Noves Realitats', 'Start-ups&Busniess Innovation Arena' i 'Talent Arena', un espai que compartirà amb el Saló de l'Ocupació. En aquest darrer, els visitants podran buscar orientació per accedir al món laboral, fer una aproximació a quines seran les professions del futur, així com preparar-se per al procés de recerca de feina i conèixer els drets laborals dels treballadors, entre d'altres. Entre els ponents que participaran a les conferències hi ha el president de la Cambra, Joan Canadell; el president de Pimec, Josep González; la presidenta i consellera delegada de Savill Aguirre Newman Bacelona, Anna Gener i la presidenta del Circuit de Barcelona-Catalunya, Maria Teixidor. Pel que fa el saló de l'Ocupació Juvenil es converteix aquest any en un Saló de l'Ocupació en general i està obert a qualsevol persones en recerca de feina i reorientació professional. En total, s'hi celebraran 125 activitats entre xerrades, conferències i tallers, a més d'espais d'assessorament individualitzat, entre d'altres. Segons han detallat el conseller delegat de Fira de Barcelona, Constantí Serrallonga, i el director de Negoci Propi de Fira, Salvador Tasqué, ja s'han acreditat unes 5.000 persones de forma digital i confien que en el darrer moment, fins dilluns que comença el saló conjunt, se n'hi afegiran de noves. Es tracta, a més, d'un esdeveniment local, on el 90% dels assistents són de Barcelona i la seva àrea metropolitana, "el mateix que està passant a Europa", segons Serrallonga, per els restriccions en els viatges internacionals. El saló conjunt serà el primer gran esdeveniment de Fira de Barcelona després del pic de la pandèmia i des que el febrer el MWC va decidir ajornar l'edició d'enguany. Sobre el saló del 2021, el conseller delegat de Fira de Barcelona ha assegurat que treballen amb l'escenari actual, és a dir, que tingui lloc entre l'1 i el 4 de març, tot i que l'ISE -que se celebra un mes abans- ja va anunciar fa pocs dies que l'ajornava uns mesos.  El director de Negoci Propi de Fira de Barcelona, Salvador Tasqué, ha explicat que un cop finalitzat la celebració conjunta dels dos salons es mantindran junts en les pròximes edicions o es tornaran a celebrar per separat. Per la seva banda, el primer tinent d'alcaldia d'Economia, Treball, Competitivitat i Hisenda de l'Ajuntament de Barcelona, Jaume Collboni, ha destacat que la celebració del saló conjunt vol que sigui "un punt d'inflexió" en els esdeveniments semipresencials i en la reactivació de la ciutat. La presència física a les fires, un valor "insuperable" El conseller delegat de Fira de Barcelona, Constantí Serrallonga, ha defensat que el valor de la presència física en una fira és "insuperable" i "insubstituïble" i que "és molt més eficient". En aquest sentit, ha posat l'exemple de la Varmon Bridal Fashion Week, on normalment els expositors hi fan el 70% de les vendes de tot l'any, o en el Mobile World Congress, on els participants asseguren fer en tres dies els contactes de sis mesos. Per això, Serrallonga ha afirmat que és una "oportunitat" perquè els 'streamings' permeten arribar a audiències que no poden assistir a l'esdeveniment físic. "El digital serà una palanca més per donar-li una internacionalitat", ha afegit Serrallonga, que també ha comentat que audiències que hi assisteixen virtualment al Bridal Fashion Week potser estudiaran ser a Barcelona l'any que ve, tot i no haver-ho platejat inicialment.

Summary: El Biz Barcelona i Saló de l'Ocupació esperen uns 10.000 visitants en la seva primera edició conjunta


L'Associació de Professionals de la conservació de la natura de Catalunya (Conservació.cat) ha reiterat aquest dijous la necessitat i urgència que el Parlament aprovi la creació de l'Agència de la Natura de Catalunya. "La nova Agència respon a la pèrdua de biodiversitat a Catalunya, i també a una oportunitat estratègica i de progrés per millorar l’entorn natural, la qualitat de vida de les persones i l’economia", diu Conservació.cat. "La política de conservació i gestió de la natura a Catalunya necessita modernitzar-se amb estructures més àgils, noves fonts de finançament i nous sistemes de governança, per afrontar als reptes locals i globals; l’Agència serà la via per aconseguir-ho, tal com han fet altres països europeus", afegeix.  Conservació.cat aposta per la participació dels sectors de les àrees rurals implicades i l'aliança amb els sectors de la pagesia, la ramaderia, l'explotació forestal i la pesca.   L'entitat diu que en les darreres setmanes, la proposta de nova Agència de la Natura de Catalunya, que es troba en la recta final de la tramitació parlamentària, ha estat objecte "d’un intens debat i de posicionaments favorables i contraris procedents de diversos àmbits de la societat, incloent les autoritats municipals i comarcals". Per això, demana que el debat sigui constructiu, sobre els aspectes reals de la llei i evitant la propagació de missatges confusos o falsos.

Summary: Conservació.cat demana al Parlament que aprovi urgentment la creació de l'Agència de la Natura


La vicepresidenta del govern espanyol, Soraya Sáenz de Santamaría, ha constatat aquest dimarts que haurà de “seguir parlant” amb el portaveu del PNB al Congrés dels Diputats, Aitor Esteban, si vol aconseguir el suport del partit nacionalista als pressupostos generals de l’Estat per al 2017. Sáenz ha confirmat que s’ha produït el contacte i ha explicat que ha transmès al portaveu del PNB els propers passos del govern i els seus compromisos amb la Comunitat Europea. Ha qualificat Esteban de “sensible” amb el procés d’integració europea i ha afegit que ambdós han “constatat” que hi ha assumptes sobre els quals hauran de debatre amb més profunditat. Ha estat aleshores quan ha subratllat que el partit que dóna suport al govern, el PP, té “sensibilitat foral”. Sáenz de Santamaría no ha volgut aprofundir en les explicacions però sí ha afirmat que “si hi ha voluntat” es pot “parlar de tot”. I ha afegit: “Tenim voluntat de treball”.

Summary: Saenz de Santamaría constata que haurà de “seguir parlant” amb el PNB si vol el seu suport als pressupostos


El Govern ha evitat des de finals del 2014 uns 39.000 talls de subministrament a llars vulnerables que no podien pagar els serveis. Gràcies a la modificació del Codi de Consum, abans que entrés en vigor la llei 24/2015, s'han evitat talls de llum, aigua i gas en aquests dos anys, talls que podien afectar la mateixa llar, segons dades facilitades pel Govern a l'ACN.

Summary: El Govern ha evitat 39.000 talls de subministrament des de finals del 2014


Dos observadors internacionals han accedit aquest dimarts a l'edifici del Tribunal Suprem acreditant-se com a lletrats amb l'objectiu d'entrar a la sala de vistes del judici de l'1-O per seguir-lo com a públic. Es tracta del belga Frederic Ureel, d'Advocats Europeus Demòcrates (AED), i del francès Alexandre Faro, membre de la Federació Internacional pels Drets Humans (Fidh). El Suprem va descartar reservar lloc a la sala per a observadors internacionals, però tot i així aquests dos hi han accedir presentant-se com a lletrats en el primer dia de judici.

Summary: Dos observadors internacionals accedeixen al Suprem com a lletrats per entrar a la sala com a públic


El Patronat de Turisme de la Diputació de Lleida preveu una bona ocupació durant aquestes festes de Nadal, Cap d'Any i Reis, especialment a les zones del Pirineu amb estacions d'esquí. Així, estima una mitjana d'ocupació turística al Pirineu de Lleida d'entorn del 80% i que les estacions d'esquí lleidatanes venguin aquestes festes nadalenques més de 230.000 forfets, sempre que les condicions meteorològiques acompanyin. La pluja de la passada nit ha fet canviar les bones perspectives que hi havia per a les estacions de nòrdic, que amb la situació actual només estaran obertes per a usos turístics i raquetes, com també el complex d'alpí de Port del Comte, que està avaluant la part que obrirà aquests dies. En la mateixa situació es troba l'estació mixta de Tavascan. La resta d' instal·lacions d'alpí, Baqueira Beret, Boí Taüll, Espot i Port Ainé, disposen de bons gruixos de neu i encaren les festes amb bons auguris. La millor ocupació es produirà del 29 de desembre fins el dimecres 1 de gener, quan a molts establiments d'hoteleria, turisme rural i apartaments turístics, com també als 315 bungalous situats a la trentena de càmpings del conjunt de la demarcació que resten oberts per aquestes dates, posaran el cartell de complert. La resta de dies de vacances els percentatges d'ocupació variaran d'acord amb la tipologia d'allotjament i la zona. La previsió meteorològica de bon temps per a aquestes festes de Nadal afavorirà aquests bons nivells d'ocupació i també la pràctica d'activitats en contacte amb la natura. En el període comprès entre el 26 i el 29 de desembre les places als establiments d'hoteleria a les zones del Pirineu oscil·laran al voltant del 95%, de mitjana. Les places de bungalous en el conjunt de la demarcació de Lleida se situaran per damunt del 80%, així com també les de turisme rural. El Patronat destaca que l'oferta de turisme rural del Pirineu i la Plana des del 24 de desembre, és a dir, la vigília de Nadal, compta amb un significatiu nivell de reserves. Pel que fa al segon tram, el que va del 29 de desembre fins a l'1 de gener, pràcticament en tots els sectors d'allotjament turístic hi ha prevista una ocupació entre el 95% i la plena ocupació a les zones del Pirineu de Lleida. Finalment, en el tercer tram, el període que va del 2 de gener fins a la vigília de la festivitat de Reis, es preveu que també tingui un bon comportament, encara que inferior. En el seu conjunt, l'ocupació entre el 2 i el 5 de gener es podria situar entre al voltant del 70% a les zones amb estacions d'esquí, i per sota a la resta, en les diferents tipologies d'allotjament turístic reglat. El sector dels bungalous està notant en aquest tercer tram un increment en el nombre de reserves, com també els establiments de turisme rural de la zona de la Plana de Lleida, amb la qual cosa en fer balanç el nivell '’ocupació en aquest període es pot veure millorat. En aquestes dates també prenen una significació especial les segones residències, les quals tindran una ocupació alta en aquest període i contribuiran a la dinamització del sector de la restauració i el comerç de les zones turístiques de Lleida. Un 17% dels forfets que es preveuen vendre en tota la temporada d'esquí D'altra banda, el Patronat de Turisme de la Diputació de Lleida estima que durant aquestes festes de Nadal, Cap d'Any i Reis les estacions d'esquí del Pirineu de Lleida vendran al voltant d'uns 230.000 forfets, sempre que les condicions meteorològiques acompanyin, una xifra que representa el 17% de l'objectiu de venda de forfets per a aquesta temporada 2019-2020 als complexos hivernals del Pirineu de Lleida, fixat en 1.350.000. El conjunt de les estacions d'esquí del Pirineu de Lleida presentaven fins aquest dijous unes condicions magnífiques per a la pràctica de l'esport blanc. La pluja de la passada nit d'aquest matí a diferents zones del Pirineu ha malmès aquestes bones perspectives als complexos de nòrdic, com també a l'estació d'alpí de Port del Comte, que actualment està avaluant la part de les instal·lacions que podrà tenir oberta per aquestes dates. També l'estació de Tavascan està valorant el nivell d'afectació que ha tingut la pluja en l'estat de la neu per saber la superfície d'esquí que podrà tenir disponible aquests dies. Pel que fa als centres de nòrdic d'Aransa i Lles de Cerdanya, restaran oberts per a raquetes i usos turístics, i els de Sant Joan de l'Erm, Tuixent-la Vansa i Virós-Vallferrera, només per a usos turístics.  Per la seva banda, les estacions d'alpí, Baqueira Beret, Boí Taüll, Espot i Port Ainé, disposaran d'uns bons gruixos i d'unes bones perspectives per a l'esquí per aquestes festes nadalenques. Al marge de la pràctica de l'esquí, els diferents centres d'hivern lleidatans també han programat activitats diverses per a totes aquelles persones que trien passar aquestes vacances gaudint de la neu, amb propostes per celebrar Nadal, Cap d'Any i Reis, entre altres.

Summary: El Pirineu de Lleida espera una ocupació turística mitjana del 80% durant les festes de Nadal, Cap d'Any i Reis